বরগুনা সংবাদদাতা, ১৩ জুলাই।।রাজনৈতিক দলের পদে থেকে মুক্তিযোদ্ধা সংসদের বরগুনা জেলা ইউনিট কমান্ডার, ডেপুটি ইউনিট কমান্ডার পদে নির্বাচনে অংশ নেয়ার অভিযোগে বরগুনা সিনিয়র সহকারী জজ আদালতে মামলা দায়ের করা হয়েছে । (মামলা নং-১৮২/২০১০)।  মামলার বাদী গোলাম আহাদ জামাল মুক্তিযোদ্ধা সংসদ নির্বাচনে ডেপুটি ইউনিট কমান্ডার পদে প্রতিদ্বন্দ্বিতা করেন। মামলায় মুক্তিযোদ্ধা সংসদ নির্বাচনে কেন্দ্রীয় প্রধান নির্বাচন কমিশনার মোঃ আজিজ সরকার,  সচিব মু্u200cক্তিযোদ্ধা বিষয়ক মন্ত্রনালয়, বরগুনার রিটানিং অফিসার অতিরিক্ত জেলা ম্যাজিস্ট্রেট এবং নব নির্বাচিত জেলা ইউনিট কমান্ডার আঃ রশিদ মিয়া, ডেপুটি কমান্ডার আঃ মোতালেব মৃধাসহ বেতাগী, আমতলী ও পাথরঘাটা উপজেলা নির্বাহী কর্মকর্তাদের বিবাদী করা হয়েছে।  বাদী মামলায় অভিযোগ করেন ৭ নং বিবাদী আঃ রশিদ মিয়া ৮নং বিবাদী আঃ মোতালেব মৃধা জেলা আওয়ামীলীগের সম্পাদক মন্ডলীর সদস্য। মুক্তিযোদ্ধা সংসদের গঠনতন্ত্রের ১০(২) ধারা মোতাবেক কোন দলীয় পদে থেকে নির্বাচনে অংশগ্রহন অযোগ্য বলে বিবেচিত হবে উল্লেখ রয়েছে। প্রার্থী হতে হলে দল  থেকে পদত্যাগ করতে হবে।  বাদী উল্লেখ করেন, ৭ ও ৯ নং বিবাদী এই ধারা লংঘণ করে নির্বাচনে অংশগ্রহন করেন। বর্ণনায় আরও উল্লেখ করেন, বরগুনা ১ আসনের সংসদ সদস্য এড. ধীরেন্দ্র দেবনাথ শম্ভু ভোটারদের ভয়-ভীতি ও লোভ-লালসা দেখিয়ে মোরগ প্রতীক প্যানেলে পক্ষে প্রকাশে কাজ করেছেন। ৭ ও ৯ নং বিবাদীর ব্যাপারে রিটানিং অফিসারের নিকট লিখিত অভিযোগ দিয়েও কোন ফল পাননি বলে দাবী করেন।  এব্যাপারে বরগুনার অতিরিক্ত জেলা ম্যাজিস্ট্রেট ও রিটানিং অফিসার আহসান হাবিব সাংবাদিকদের বলেন, কে কোন দলের তা তার পক্ষে অভিযোগ না পেলে জানা সম্ভব  নয়। এব্যাপারে তার নিকট লিখিত অভিযোগ দেয়ার বিষয়ে তিনি অস্বীকার করে বলেন, লিখিত অভিযোগ পেলে অবশ্যই ব্যবস্থা গ্রহন করা হতো।